Ջան Պիեռո Գասպերինի

**Ջան Պիեռո Գասպերինին** (), իտալացի նախկին ֆուտբոլիստ է։ 1994 թվականից հանդես է գալիս որպես ֆուտբոլային մարզիչ, այժմ գլխավորում է Ատալանտան։

## Կարիերա
### Ֆուտբոլիստ
9 տարեկանում Ջան Պիեռո Գասպերինին ընդունվել է Յուվենտուսի ակադեմիա և հանդես եկել ակումբի երիտասարդական կազմում, որն այդ ժամանակ գլխավորում էր Մարիո Պեդրալեն։ Հետագայում Գասպերինին հնարավորություն է ստանում հանդես գալ Յուվենտուսի Պրիմավերայում, որտեղ նրա թիմակիցն էր իտալացի լեգենդար ֆուտբոլիստ Պաոլո Ռոսսին:1977 թվականին Յուվենտուսից վարձավճարով տեղափոխվում է Ռեջիանա, որտեղ մեկ տարի խաղալուց հետո Յուվեն Գասպերինիի տրանսֆերային իրավունքները վաճառում է Պալերմոյին, որը հանդես էր գալիս Սերիա Բ-ում։

Երկու մրցաշրջան Կավեզեում (Սերիա Բ) և Պիստոիեզեում (Սերիա Գ) անցկացնելուց հետո տեղափոխվում է Պեսկարա, որը 1987 թվականին հանդես էր գալու Սերիա Ա-ում։ Պեսկարայում հանդես գալու վերջին տարիներին Գասպերինին հանդիսանում էր կապտասպիտակ ակումբի ավագը։ 1987-1988 մրցաշրջանի ավարտից հետո Պեսկարան վերադառնում է Սերիա Բ։

1990 թվականին տեղափոխվում է Սալերնիտանա (Սերիա Բ), իսկ կարիերայի ավարտին հանդես է գալիս Վիս Պեզարո (Սերիա Գ) ակումբում։

Ընդհանուր առմամբ, ամբողջ կարիերայի ընթացքում Ջան Պիեռո Գասպերինին 59 խաղ անցկացրել է Սերիա Ա-ում, 298 խաղ՝ Սերիա Բ-ում։

### Մարզիչ
#### Նորամուտ։ Յուվենտուս (երիտասարդական)
Գասպերինին սկսել է մարզչական կարիերան 1994 թվականին՝ գլխավորելով Յուվենտուս ֆուտբոլային ակումբի երիտասարդական թիմը։ Նա երկու տարի գլխավորել է Giovanissimi (Մ-14) թիմը, որից հետո ևս երկու տարի Allievi (Մ-17) թիմը։ 1998 թվականին նա դարձավ Primavera (Մ-20 տարեկանների) թիմի մարզիչը։

#### Կրոտոնե
2003 թվականին Գասպերինին լքեց Յուվենտուսը և դարձավ Սերիա Գ-ում հանդես եկող Կրոտոնե ֆուտբոլային ակումբի գլխավոր մարզիչը, նրա առաջնորդությամբ Կրոտոնեն վերադարձավ Սերիա Բ։ Նա մնաց ակումբի ղեկին ևս երկու տարի (2004-2005 մրցաշրջանում Գասպերինին հեռացվեց իր պաշտոնից, սակայն շուտով վերադարձավ)։

#### Ջենոա
2006 թվականի հուլիսի 10-ին Ջան Պիեռո Գասպերինին գլխավորեց Սերիա Բ-ում հանդես եկող Ջենոան։ Ակումբը գլխավորելու իր առաջին մրցաշրջանում նա կապտակարմիրներին վերադարձրեց Սերիա Ա։ 2008-2009 մրցաշրջանում Գասպերինիի գլխավորած Ջենոան Սերիա Ա-ի մրցաշարային աղյուսակում զբաղեցրեց 5-րդ տեղը՝ զիջելով միայն Ինտերին, Յուվենտուսին, Միլանին և Ֆիորենտինային։ Այդ ցուցանիշը ակումբի պատմության նախորդ 19 տարիներում գրանցած լավագույն արդյունքն էր։ Հաջորդ մրցաշրջանից Ջենոան հանդես էր գալու ՈՒԵՖԱ Եվրոպայի լիգայի խաղարկությունում։ Գասպերինին, իր կազմում ունենալով Դիեգո Միլիտոյի և Տիագու Մոտտայի նման ֆուտբոլիստների և օգտագործելով նրանց խաղային հմտությունները, հիմնականում խաղում էր 3-4-3 տակտիկական դասավորությամբ։ Նրա մարզչական հմտությունները բարձր գնահատվեցին Իտալիայում, և Ինտերի այն ժամանակվա գլխավոր մարզիչ Ժոզե Մոուրինյոն գովեստի խոսքեր շռայլեց նրա հասցեին՝ ասելով, որ Գասպերինին այն մարզիչն է, ով դժվարություններ է ստեղծել իր համար։ Տրանսֆերային պատուհանի ընթացքում Ջենոան գնեց մի շարք ճանաչված ֆուտբոլիստների, ինչպիսիք են Լուկա Տոնին, Ռաֆինյան, Միգել Վելոսուն, Կախա Կալաձեն, և, չնայած այս փաստին, ակումբը վատ մեկնարկեց 2010-2011 մրցաշրջանում՝ 10 խաղում վաստակելով ընդամենը 11 միավոր։ Սա պատճառ հանդիսացավ, որ ակումբը նոյեմբերի 8-ին գլխավոր մարզչի պաշտոնից հեռացնի Ջան Պիեռո Գասպերինիին։

## Մարզչական ցուցանիշներ

## Աղբյուրներ
1.https://www.transfermarkt.it/gian-piero-gasperini/profil/spieler/148350

2.https://www.transfermarkt.it/it/-/profil/trainer/3436

3.https://it.soccerway.com/players/gian-piero-gasperini/110811/

4.http://www.calcio.com/profilo_giocatori/gian-piero-gasperini/

5.http://archiviostorico.gazzetta.it/2011/settembre/15/Gasp_trema_pure_San_Siro_ga_3_110915686.shtml

6.http://archiviostorico.gazzetta.it/2011/settembre/21/Gasperini_siamo_all_addio_caos_ga_10_110921011.shtml

7.https://www.ilsussidiario.net/news/cinema-televisione-e-media/2012/6/10/ospiti-in-tv-10-giugno-2012-emiliano-mondonico-serse-cosmi-gianpiero-gasperini-a-notti-europee-il-ministro-andrea-riccardi-a-telecamere/289960/

8.https://www.ilsecoloxix.it/sport/2015/06/08/news/gasperini-firma-fino-al-2018-1.31677783

9.https://www.atalanta.it/site/paginalive/comunicati-dal-club/Stagione-2015-2016/2016-06/14-06-Gasperini-allenatore-Atalanta.html

10. https://it.wikipedia.org/wiki/Gian_Piero_Gasperini

## Ծանոթագրություններ

Կատեգորիա:20-րդ դարի իտալացիներ
Կատեգորիա:21-րդ դարի իտալացիներ
Կատեգորիա:Իտալացի ֆուտբոլային մարզիչներ
Կատեգորիա:Իտալացի ֆուտբոլիստներ
Կատեգորիա:Յուվենտուսի ֆուտբոլիստներ
Կատեգորիա:Պալերմոյի ֆուտբոլիստներ
Կատեգորիա:Պեսկարայի ֆուտբոլիստներ
Կատեգորիա:Սալեռնիտանայի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ